OR หมด “กรีนชู” ส่งหุ้นคืน PTT ครบ 390 ล้านหุ้น
OR หมด "กรีนชู" ส่งหุ้นคืน PTT ครบ 390 ล้านหุ้น
12 มี.ค. 2564

นายอรรถพล ฤกษ์พิบูลย์ ประธานเจ้าหน้าที่บริหารและกรรมการผู้จัดการใหญ่ บริษัท ปตท. จำกัด (มหาชน) หรือ PTT เปิดเผยว่า การจัดสรรหุ้นส่วนเกินจำนวน 390 ล้านหุ้น ของ บริษัท ปตท. น้ำมันและการค้าปลีก จำกัด (มหาชน) หรือ OR โดยบริษัทหลักทรัพย์เกียรตินาคินภัทร จำกัด (มหาชน) ในฐานะผู้จัดหาหุ้นส่วนเกิน ได้ยืมหุ้นจำนวนดังกล่าวจาก ปตท. ซึ่งเป็นผู้ถือหุ้นของ OR เพื่อนำมาใช้ในกระบวนการรักษาระดับราคา
โดยผู้จัดหาหุ้นส่วนเกินจะดำเนินการจัดหาหุ้นจำนวนดังกล่าวภายใน 30 วัน นับจากวันที่หุ้นของ OR เริ่มทำการซื้อขายในตลาดหลักทรัพย์แห่งประเทศไทย เพื่อส่งคืนให้แก่ ปตท. โดยใช้สิทธิซื้อหุ้นสามัญเพิ่มทุนที่ OR จัดสรรไว้สำหรับการใช้สิทธิดังกล่าว และ/หรือดำเนินการซื้อหุ้นสามัญของ OR จากตลาดหลักทรัพย์แห่งประเทศไทยคืนให้แก่ ปตท.
ทั้งนี้ ระยะเวลาการจัดหาหุ้นส่งคืนดังกล่าวได้สิ้นสุดลงเมื่อวันที่ 12 มี.ค.2564 ในการนี้ ปตท.ได้รับแจ้งว่า ในช่วงระยะเวลา 30 วันจนครบกำหนดการใช้สิทธิเมื่อวันที่ 12 มี.ค. การซื้อขายหุ้นของ OR ในตลาดหลักทรัพย์แห่งประเทศไทย ไม่มีการซื้อขายต่ำกว่าราคา IPO ที่ระดับราคา 18 บาทต่อหุ้น
ดังนั้น ผู้จัดหาหุ้นส่วนเกินจึงไม่มีความจำเป็นในการใช้กระบวนการในการรักษาระดับราคาด้วยการเข้าซื้อหุ้นสามัญของ OR จากตลาดหลักทรัพย์แห่งประเทศไทย ฉะนั้นเมื่อวันที่ 12 มี.ค. ผู้จัดหาหุ้นส่วนเกินจึงได้แจ้งความประสงค์เพื่อใช้สิทธิซื้อหุ้นสามัญเพิ่มทุนของ OR จำนวน 390 ล้านหุ้นเพื่อส่งคืนให้กับ ปตท.
ทั้งนี้ OR จะดำเนินการออกและจัดสรรหุ้นสามัญเพิ่มทุนจำนวนดังกล่าวให้แก่ผู้จัดหาหุ้นส่วนเกินเพื่อคืนให้แก่ ปตท. และจดทะเบียนเปลี่ยนแปลงทุนชำระแล้วกับกระทรวงพาณิชย์ต่อไป
อนึ่ง ภายหลังจากที่บริษัทฯ ได้จดทะเบียนเปลี่ยนแปลงทุนชำระแล้ว จากการใช้สิทธิซื้อหุ้นสามัญเพิ่มทุนของผู้จัดหาหุ้นส่วนเกิน และ ปตท. ได้รับหุ้นคืนจากผู้จัดหาหุ้นส่วนเกินแล้ว บริษัทจะมีทุนชำระแล้วทั้งสิ้น 120,000,000,000 บาท และมีหุ้นที่ออกจำหน่ายแล้วทั้งหมดจำนวน 12,000,000,000 หุ้น มูลค่าที่ตราไว้หุ้นละ 10 บาท และจะส่งผลให้จำนวนหุ้นและสัดส่วนการถือหุ้นในบริษัทฯ ของ ปตท. เป็นดังนี้

โดย PTT มีจำนวนหุ้นก่อนการได้รับหุ้นคืนจากผู้จัดหาหุ้นส่วนเกิน ที่ 8,610,000,000 หุ้น หรือคิดเป็นสัดส่วนการถือหุ้น 74.16% และสัดส่วนหลังการได้รับหุ้นคืนจากผูจัดหาหุ้นส่วนเกิน ที่ 9,000,000,000 หุ้น หรือคิดเป็นสัดส่วนการถือหุ้น 75%